ועדת הכלכלה, כנסת 17, פרוטוקול מספר 185, 2007-02-12 13:00

משה כחלון: צהריים טובים.

משה כחלון: אני פותח את ישיבת ועדת הכלכלה.

משה כחלון: על סדר היום הצעות לסדר של חברי הכנסת גדעון סער ומתן וילנאי: ביטול קו הרכבת הישיר מבאר שבע לתל-אביב והצעה לסדר שלי בעניין הקו בין ירושלים לתל אביב.

משה כחלון: הנוסעים מירושלים לתל אביב צריכים לרדת בבית שמש ולעבור לרכבת אחרת ומשם להמשיך לתל-אביב או לירושלים.

משה כחלון: לפעמים זמן ההמתנה אורך 30 דקות.

משה כחלון: בעקבות תלונות שהגיעו לחברי כנסת ולוועדה החלטנו לקיים דיון.

משה כחלון: זימנו לפה את אנשי רכבת ישראל, המנכ"ל נמצא בחו"ל.

משה כחלון: כולנו תמימי דעים שמטרת הרכבת היא לתת את השירות הטוב ביותר לאזרח.

משה כחלון: אנחנו יודעים שהצרכן זה הדבר הכי חשוב כי בלי הצרכנים אין לרכבת זכות קיום.

משה כחלון: אנחנו כאן על מנת לראות איך לקדם ולפתור את העניין הזה.

משה כחלון: לגבי באר שבע - על מנת להגיע לתל אביב צריך לעבור דרך שדה התעופה בן-גוריון.

משה כחלון: נאמר לי על ידי מנכ"ל הרכבת שזה קו ניסיוני.

משה כחלון: חברי הכנסת סער וילנאי ביקשו לקיים דיון בנושא ואנחנו כאן על מנת לברר את הדברים.

משה כחלון: אני מאמין ובטוח שכולנו פה תמימי דעים שבעקבות פיתוח תשתית הרכבת זמני הנסיעה בין הפריפריה למרכז צריכים להצטמצם.

משה כחלון: אותו דבר לגבי ירושלים.

משה כחלון: אני חושב שבשנת 2007 צריך שהקו בין ירושלים לתל אביב יהיה ללא תחנות ביניים.

משה כחלון: חברות התעופה טסות היום 20 שעות באוויר בלי הפסקה.

משה כחלון: רכבת ישראל יכולה לעשות את זה במשך שעה ורבע גם כן ללא עצירות בדרך.

משה כחלון: אנחנו יודעים שבעקבות השינוי הזה, זמן הנסיעה מירושלים לתל אביב יכול להגיע לשעתיים וחצי.

משה כחלון: אני מניח שחבר הכנסת וילנאי יכול לומר שבאופניים הוא עושה את זה יותר מהר.

משה כחלון: אני מבקש מחבר גדעון סער, יוזם הדיון, לפתוח בדברים.

גדעון סער: תודה אדוני היושב ראש.

גדעון סער: אני רוצה להודות לך על כינוס הוועדה בנושא הזה וזאת בעקבות החלטת הנשיאות.

גדעון סער: הנושא של קו הרכבת באר שבע-תל אביב הוא נושא הרבה יותר רחב, כי הוא מעלה על סדר היום נושא עקרוני, שלפי דעתי אין ממשלה בישראל שלא מתייחסת אליו בקווי היסוד שלה - נושא קירוב הפריפריה למרכז.

גדעון סער: מה שקורה זה דבר שאין בו היגיון.

גדעון סער: המגמה כאן ובכל העולם, וזאת גם עמדה המוצהרת של הממשלה, ללכת בכיוון של קיצור זמן הנסיעה באמצעות פתרונות תחבורתיים יותר מהירים.

גדעון סער: הלכה למעשה הולכים בדיוק לכיוון השני.

גדעון סער: אני חייב לומר שהתדהמה של התושבים מהדבר הזה היא מאוד גדולה.

גדעון סער: צריך להבין שכל העולם המערבי מפתח את התחום של הרכבות המהירות.

גדעון סער: בזמן שנוסעים את ה-100 ק"מ מבאר שבע לתל אביב, בעולם הרחב נוסעים 600 ק"מ.

גדעון סער: יש גרסאות שונות לגבי זמן ההמתנה בנתב"ג, האם זה נותן עוד רבע שעה לכל כיוון או 30 דקות.

גדעון סער: בהערכה מינימליסטית, זה חצי שעה ביום.

גדעון סער: אם ניקח את זה חודשי לאדם עובד, זה 11 שעות בחודש.

שי חרמש: כפול מספר הנוסעים.

גדעון סער: נכון.

גדעון סער: מה זה אומר מבחינת איכות חיים של אנשים?

גדעון סער: זאת הפגיעה הכי קשה.

משה כחלון: זה גם אבדן שעות למשק.

גדעון סער: אם אנחנו נשווה את מספרם הרב של האנשים שצריכים להגיע מבאר שבע לתל אביב לעומת מספר האנשים שזקוקים להגיע לנתב"ג, מה תהיה הפרופורציה מבחינה הגיונית?

גדעון סער: הרי ברור שזה חלק קטן בלבד שניתן לתת לו מענה על ידי זה שיהיו מספר קווים ביום שיעצרו בנתב"ג ויתנו מענה לשאלה הנקודתית הזאת.

גדעון סער: אבל לפגוע בדבר העיקרי, זה דבר לא הגיוני.

גדעון סער: אחד מהאנשים שכתב לי בעניין הזה אמר שאולי קיצרו את המרחק של תושבי באר שבע לפריז או לרומא, אבל לא לתל אביב.

גדעון סער: באמירה הזאת, שהיא גם אמירה נכונה, מגולם כל האבסורד של המהלך.

גדעון סער: כל התהליך הזה, אדוני היושב ראש, נכנס לתוקף לפני קצת יותר מחודש, בתחילת ינואר.

גדעון סער: נתקלתי בו לראשונה כאשר הופעתי בסניף המקומי של הליכוד, שהיא תנועה פעילה שמקיימת פעילות, בניגוד לתנועות אחרות.

גדעון סער: באותו נושא פנה אלי סגן ראש העיר, דנילוביץ, שנמצא כאן איתנו.

גדעון סער: אני רוצה לומר בצורה הברורה ביותר שפה זה עניין של סדר עדיפויות לאומיות.

גדעון סער: באופן אישי אני לא מתכוון להרפות מהנושא הזה.

גדעון סער: דהיינו, אם השר לא יבוא – יכול להיות שהרכבת בעצמה תעשה משהו הגיוני, תכף נשמע פה בדיון.

גדעון סער: אם זה לא יקרה וגם הדרג הממונה לא ייתן מענה, תבואו לפה כל שבוע.

גדעון סער: תקבלו את זה בהצעת אי אמון בממשלה או בדרכים נוספות.

דב חנין: אפשר גם בהצעת חוק, ראינו את זה הבוקר עם הבנקים.

גדעון סער: אדוני היושב ראש, אתה קופץ 3 מדרגות קדימה.

משה כחלון: אני תמיד צופה פני עתיד.

גדעון סער: אני רוצה להאמין שנצליח גם באמצעים פחותים.

גדעון סער: אבל אם לא, אנחנו יכולים להשתמש בכל האמצעים, כפי שציינת.

גדעון סער: שמעתי פה שאומרים שזה קו ניסיוני.

גדעון סער: הבית הזה פועל בכיוון צמצום הניסויים בבעלי חיים ואני מקווה שלא תהיה פעולה של הגדלת הניסויים בבני אדם.

גדעון סער: לא צריך קו ניסיוני בשביל להבין שזה יאריך את זמן הנסיעה מבאר שבע לתל אביב.

גדעון סער: הדבר הזה ברור.

גדעון סער: לכן, לפי דעתי, התביעה שלנו, ככנסת ישראל, שצריכה לייצג את תושבי הנגב, צריכה להיות ברורה ועקבית והיא צריכה להיות משותפת לכל החברים ללא הבדלי קואליציה ואופוזיציה.

מתן וילנאי: אני שמח על הזריזות שבה הישיבה התכנסה.

משה כחלון: זה כדי למנוע את הטרחת הציבור.

משה כחלון: אנשים מתלוננים שקשה להם.

מתן וילנאי: נמצא איתנו כאן ממלא מקום וסגן ראש עירית באר שבע שפנה אלי, רוביק דנילוביץ.

מתן וילנאי: הוא יידע להציג את הנושא יותר טוב ממני.

רוביק דנילוביץ: תודה רבה ליושב הראש, ולחברי הכנסת.

רוביק דנילוביץ: אנחנו בנגב, לצערי, נתקלים בחומה של אטימות.

רוביק דנילוביץ: לא מדברים איתנו, לא מסבירים לנו.

רוביק דנילוביץ: אף אחד לא מסביר מה ניסתה רכבת ישראל לעשות.

רוביק דנילוביץ: מה הועילו חכמים?

גדעון סער: בעניין הזה אתם לא מופלים לעומת כל הארץ.

רוביק דנילוביץ: עד שסוף סוף היה קו ישיר מבאר שבע לתל אביב, עשו את הכל להפוך אותו למאסף.

רוביק דנילוביץ: לפני כ-8 שנים הרכבת התפארה ויצאה במסע הסברה בלתי רגיל.

רוביק דנילוביץ: האמת היא שהם שידרגו את הקו.

רוביק דנילוביץ: נסיעה מבאר שבע לתל-אביב אורכת שעה ו-7 דקות.

רוביק דנילוביץ: מאוד יעיל ומאוד איכותי, שירות טוב ללקוחות שלהם.

רוביק דנילוביץ: והנה עכשיו, מישהו שם החליט שצריכים לעבור דרך שדה תעופה בן-גוריון.

רוביק דנילוביץ: כאילו הדבר הראשון שתושבי הנגב עושים כשהם קמים בבוקר, זה לחשוב לאן לטוס, לפריס?

רוביק דנילוביץ: ללונדון?

רוביק דנילוביץ: לניו-יורק?

רוביק דנילוביץ: קודם כל עוברים דרך שדה התעופה בן-גוריון, אחר כך, אם יחליטו שלא, אז על הדרך הם יעברו לתל אביב.

רוביק דנילוביץ: זה נשמע מצחיק אבל תדעו לכם, יש לנו אלפי חיילים שמשרתים בתל אביב וזה פוגע בהם.

רוביק דנילוביץ: יש לנו אלפי צעירים – חבר הכנסת סער נגע בנקודה מאוד רגישה.

רוביק דנילוביץ: מדינת ישראל לא דואגת מספיק למוקדי תעסוקה בנגב.

רוביק דנילוביץ: נמצאת איתנו כאן מישהו שנוסעת כל יום ברכבת בקו באר שבע תל-אביב.

רוביק דנילוביץ: רוצים להמשיך לחיות בנגב.

רוביק דנילוביץ: אבל כשזה הופך להיות שעה ו-45 דקות – ושלא יספרו לנו סיפורים שזה 8 דקות, שזה 6 דקות.

משה כחלון: אולי הנוסעת תוכל להגיד לנו.

רוביק דנילוביץ: זה פוגע בם בחבר'ה צעירים שרוצים להמשיך להתיישב בנגב ולהמשיך לגור באזור החשוב הזה למדינת ישראל.

רוביק דנילוביץ: אנחנו אומרים להם שאין תקנה ושיעברו למרכז הארץ.

מתן וילנאי: יש סכנה שהיא תעבור לפריז.

רוביק דנילוביץ: פנינו לרכבת והם לא התייחסו אלינו.

רוביק דנילוביץ: הם נתנו תשובה לאחד מכלי התקשורת שמדובר בפיילוט.

רוביק דנילוביץ: אתם יודעים מה?

רוביק דנילוביץ: אם מדובר בפיילוט, למה כל הרכבות?

רוביק דנילוביץ: 36 רכבות ביום, כל הרכבות פיילוט?

רוביק דנילוביץ: לוקחים 3 רכבות לכל כיוון, מנסים, בוחנים אם יש הצדקה.

רוביק דנילוביץ: שום דבר, כל הרכבות, תרצה לא תרצה, באר שבע – נמל התעופה – תל אביב.

רוביק דנילוביץ: לפעמים יש מפגש מסילות והרכבת עוצרת.

רוביק דנילוביץ: אני מזכיר שהרכבת עוצרת גם בקריית גת.

גדעון סער: זה מזכיר לי את השיר של מאיר אריאל: "כשהשתחררתי המליצו לי הרופאים על ביקור יומי בנמל התעופה".

רוביק דנילוביץ: אף אחד לא שאל אותנו לגבי הפיילוט, פשוט כופים עלינו לעבור דרך נמל התעופה בן-גוריון.

גלעד ארדן: תמיד טוב לראות מטוס ממריא דרך דמעה שקופה.

רוביק רוזנטל: כל הזמן מתפארים בנושא התשתיות, שיש רכבת מהירה ושמדינת ישאל פורצת דרך בנושא הזה.

רוביק רוזנטל: היום אוטובוס הוא כלי תחבורה יותר זול ויותר מהיר מהרכבת.

רוביק רוזנטל: הרכבת בקו באר-שבע תל אביב - - -

משה כחלון: כמה עולה כרטיס נסיעה?

רוביק דנילוביץ: 25 שקלים לכיוון אחד ובאוטובוס כרטיס עולה 13 שקלים שזה חצי מחיר.

רוביק דנילוביץ: הקו הזה הוא בתפוסה מלאה.

רוביק דנילוביץ: אנשים עומדים במשך רוב זמן הנסיעה.

רוביק דנילוביץ: זה שירות של שנות האלפיים?

רוביק דנילוביץ: זאת הרכבת שעושה לנו מסע הסברה עם הלבבות, עד כמה הם שמחים ותודה ללקוחות?

רוביק דנילוביץ: אדוני היושב ראש, הרכבת ירדה מהפסים.

רוביק דנילוביץ: היא מצפצפת על האזרחים.

רוביק דנילוביץ: מדברים איתנו על הכפלת המסילה, על קו הרבה יותר מהיר.

רוביק דנילוביץ: אני רוצה להשוות בין באר שבע לחיפה לגבי תדירות הקווים.

רוביק דנילוביץ: בקו לחיפה יש 47 רכבות לכל כיוון, מהן 15 ישירות.

רוביק דנילוביץ: בקו לבאר שבע יש 18 רכבות לכל כיוון שאף אחד מהן לא ישירה, הכל זה מאסף.

רוביק דנילוביץ: והדבר הכואב, ביום שישי הרכבת האחרונה בקו ת"א חיפה יוצאת ב-14:45 והרכבת האחרונה מבאר שבע לתל-אביב יוצאת ב-10:58 בבוקר.

רוביק דנילוביץ: מי שרוצה לעלות על הרכבת יותר מאוחר, הוא פשוט לא יכול.

רוביק דנילוביץ: אני חושב שזאת חוצפה ושערורייה.

רוביק דנילוביץ: אני מבקש מכם, נבחרי הציבור, לייצג את התושבים.

ורד קתבי: שמי ורד, אני בת 28, ילידת הנגב.

ורד קתבי: אני בוגרת תואר שני מאוניברסיטת בן-גוריון ונוסעת מידי יום מבאר שבע לתל-אביב.

ורד קתבי: מצאתי את פרנסתי בתל אביב.

ורד קתבי: מידי יום אני מבלה 4 שעות בדרכים.

ורד קתבי: אני יורדת בתחנת תל אביב אוניברסיטה.

ורד קתבי: מידי יום יש איחורים של הרכבת.

ורד קתבי: זה גם משהו שצריך להתייחס אליו.

ורד קתבי: כשאני חוזרת לבאר שבע, כמעט שאין יום שהרכבת יוצאת בזמן.

ורד קתבי: אני רגילה לשמוע את התקליט: "רכבת ישראל מתנצלת על האיחור שנגרם לכם".

ורד קתבי: נסיעה באר שבע לתל אביב אורכת 1:45 דקות.

ורד קתבי: אני יוצאת ב-6:26 מבאר שבע - - -

גדעון סער: כמה זה הוסיף?

ורד קתבי: זה הוסיף רבע שעה במינימום, אבל עם כל העיכובים – כמעט בכל נסיעה יש מפגש רכבות.

ורד קתבי: אנחנו פשוט עוצרים באמצע שום מקום, מחכים עד שהרכבת שבאה ממול תעבור.

ורד קתבי: זה הרחק הרחק משנות האלפיים.

משה כחלון: אנחנו מודים לך שהגעת לכאן.

גלעד ארדן: אני רוצה לברך את מציעי הדיון, חבר הכנסת סער וחבר הכנסת וילנאי.

גלעד ארדן: למרות שלכאורה מדובר בהחלטה ספציפית של רכבת ישראל, אנחנו באמת יכולים להיווכח עד כמה החלטה ספציפית של חברה ממשלתית יכולה להשפיע על חייהם של עשרות אם לא מאות אלפי אזרחים.

גלעד ארדן: לכן אני מברך את המציעים.

גלעד ארדן: אני חושב שמשהו רע מאוד קורה ברכבת ישראל בתקופה האחרונה.

גלעד ארדן: אנחנו צריכים לזכור שבממשלה הקודמת, ממשלת שרון, היתה יוזמה להשקיע בפיתוח הרכבת כדי לקצר את זמני הנסיעה בין הפריפריה למרכז.

גלעד ארדן: כך אנחנו צריכים לראות היום את המטרה המרכזית של רכבת ישראל לפני ענייני הנוחות וכל עניין אחר.

גלעד ארדן: קודם כל קיצור זמני הנסיעה בין הפריפריה למרכז.

גלעד ארדן: אני לא רוצה לדבר על כך שמספרים לנו שאין קיצוצים בטיפול בתאונות דרכים ובטיחות והנה מקצצים לרכבת דווקא בקווים פריפריאליים.

גלעד ארדן: אני לא רוצה להרחיב לגבי ההשלכות החמורות של העובדה שכבר למעלה משנה אין יושב ראש לרכבת ישראל.

משה כחלון: למה אין יושב ראש?

גלעד ארדן: יש ריב על מינוי פוליטי בין שר האוצר לשר התחבורה.

משה כחלון: חבר הכנסת ארדן, אתה רוצה לרמוז לי שהשרים לא מסתדרים ביניהם?

שי חרמש: אני מציע להצטמצם בנושא קו באר שבע כי זה הנושא כרגע.

גלעד ארדן: בגלל ריב בין שר התחבורה לשר האוצר על ג'ובים פוליטיים, אין היום ייצוג בכיר לציבור בדירקטוריון הרכבת.

גלעד ארדן: אני לא רוצה לייחס את ההחלטה האומללה הזאת של הרכבת לחסרונו של יושב ראש, אבל זה עוד דבר שמלמד עד כמה צריך כבר לקבל שם החלטה .

גלעד ארדן: אני רוצה להציע הצעה פרקטית.

גלעד ארדן: אני מציע שוועדת הכלכלה בראשותך - ומדובר בגוף שמקבל תקצוב רב שנתי של כ-20 מיליארד שקל - תתחיל לנהל מעקב, כל עוד אין יושב ראש, על כל ההחלטות עם ההשלכות הציבוריות שמתקבלות היום ברכבת, גם על הבטיחות, בטח ובטח בנושא המדיניות בנושא קווי הרכבת.

גלעד ארדן: אם הממשלה, גם בנושא הזה, לא עושה את מלאכתה ולא מאפשרת פיקוח ציבורי הולם, שמחייב החלטות טובות, אז הוועדה תעשה את זה בינתיים במקומה.

אליהו גבאי: אין ספק שהרכבת רוצה להתנהל בצורה כלכלית כי זה ייעודה ותפקידה.

אליהו גבאי: היא רוצה לחסוך ולהגדיל את הנסיעות איפה שיש קו רווחי.

אליהו גבאי: אבל, רבותי, הקו הזה הוא לא פרטי אישי של אדם עשיר שהשקיע, זה קו של מדינת ישראל.

אליהו גבאי: צריך להתייחס לרכבת גם כגורם כלכלי חברתי כדי להקל על הפריפריה להגיע למרכז.

אליהו גבאי: כלומר, לא כל הקווים צריכים להיות רק עסקיים ורווחיים.

מתן וילנאי: הרכבת מבאר שבע מפוצצות.

אליהו גבאי: אני מרחיק לכת.

אליהו גבאי: גם אם זה לא רווחי ולא כלכלי, מחובתה של רכבת ישראל לקחת בחשבון יעדים לאומיים.

אליהו גבאי: זה אומר לתת מענה לפריפריה, לדרום ולאפשר לציבור להגיע בזמן כפי שזה מתחייב.

אליהו גבאי: לא בשביל זה מדינת ישראל משקיעה כספים בלי סוף לפיתוח הרכבת.

אליהו גבאי: לכן אסור לאפשר לרכבת ישראל לקבוע דברים כאלה כאשר ישנם גם יעדים לאומיים, דהיינו, קידום הפריפריה.

אליהו גבאי: לא יכול להיות שישקיעו רק בתל אביב ובחיפה.

אליהו גבאי: אני מבין שבשלב הבא הדיון הוא על ירושלים.

דב חנין: תודה רבה אדוני היושב ראש.

דב חנין: אני רוצה להצטרף להערכה לשני היוזמים.

דב חנין: שתי הערות לרכבת ישראל.

דב חנין: חבר הכנסת גבאי, בצדק, שם את האצבע על הנקודה הבעייתית ביותר.

דב חנין: אני חושב שרכבת ישראל צריכה להבין שזאת בדיוק הסיבה שהיא חברה ציבורית.

דב חנין: אנחנו לא יכולים להרשות התערבות בשיקולים של תכנון לאומי.

דב חנין: השאלה של איפה הרכבת נוסעת ואיפה היא עוצרת ומהי רמת שירותי התחבורה, היא לא שאלה עסקית ולא יכולה להיות שאלה עסקית.

דב חנין: לכן הרכבת צריכה להתנהל לפי מפה של שיקולים שהם מעבר לחור בגרוש, גם מעבר לשאלה של הניצולת הטובה ביותר לרכבות.

דב חנין: אני בטוח שיש לכם, בוודאי, הסבר למה עשיתם את הפיילוט הזה.

דב חנין: אני אומר לכם שההסבר הזה אינו מספק כי השקולים הראשונים מבחינת

דב חנין: כם צריכים להיות שיקולים חברתיים כי אתם חברה חברתית, אתם חברה ציבורית.

דב חנין: אני מקווה שלא יגיע היום שבו נלך בדרכן הרעה של כמה מדינות ונפריט את רכבת ישראל.

דב חנין: נקווה שלא יגיע היום הרע הזה.

דב חנין: בכל המקומות שהדבר הזה קרה, התוצאות היו קטסטרופאליות.

דב חנין: כיוון שאתם עדיין חברה ציבורית, ואני מקווה שתישארו כך עוד הרבה זמן, אתם צריכים לשקול את השיקולים הציבוריים הראויים והנכונים.

דב חנין: הערה שניה נוגעת לאופן ההתנהלות.

דב חנין: מעבר לשאלה של איזה החלטה קיבלתם, יש פה תחושה של חוסר רגישות לפניות הציבור.

דב חנין: פונים אליכם אנשים ואתם מחויבים לתת להם תשובה כי אתם בעצם שייכים לחברה, שייכים לכולנו.

דב חנין: יש משהו לא תקין במהלך שבו מחליטים החלטה כל כך דרמטית, על מן פיילוט סוחף שכזה.

דב חנין: כשיש פיילוט הוא תמיד מתחיל לטוס אבל לא ברור מתי הוא נוחת.

דב חנין: לפעמים זה לא נחיתה אלא התרסקת.

דב חנין: לכן ברמה העקרונית, הפניה של הוועדה הזאת, אדוני היושב ראש, לרכבת ישראל, צריכה להיות שאתם חייבים להיות הרבה יותר קשובים לפניות ולדרישות מצד הציבור הרחב.

משה כחלון: חבר כנסת סער, אני רוצה לשלב בדיון את הנושא של ירושלים ואז נציגי הרכבת יוכלו להתייחס לשתי הסוגיות.

משה כחלון: לפני כחודש וחצי קיבלה הנהלת רכבת ישראל, החלטה שאומרת שהרכבת מירושלים עוצרת בבית שמש.

משה כחלון: שמעתי שהתחנה היא תחנה יפה מבחינת הנוף, לא הייתי שם, אבל לא כל כך נוחה.

משה כחלון: עוצרים שם, יורדים, עוברים לרציף אחר ומחליפים רכבת.

משה כחלון: זה מזכיר לנו את הסרטים של המערב הפרוע.

דב חנין: זאת תחנה שאי אפשר לעמוד בה בזמן שיורד גשם.

משה כחלון: בעקבות תלונות של נוסעים החלטנו לקיים את הדיון.

משה כחלון: אני נותן לך את ההזדמנות להשיב על שני הנושאים.

הראל אבן: קודם כל תודה על ההזדמנות לבוא ולהציג את עמדת הרכבת בוועדה הנכבדה הזאת.

הראל אבן: הקשבתי גם לחברי הוועדה וגם לנציגי הציבור ואני מוכרח להגיד שאני לגמרי מסכים עם רוב הדברים ששמעתי.

הראל אבן: אנחנו ברכבת ישראל רואים עצמנו קודם כל ובראש ובראשונה כמשרתי הציבור.

הראל אבן: מטרת רכבת ישראל היא לשרת את הציבור בצורה הטובה ביותר ולשם כך היא קיימת.

הראל אבן: אנחנו ברכבת ישראל בהחלט מקבלים ומיישמים, שפיתוח רשת המסילות בארץ כמשימה לאומית, היא בדיוק התפקיד שלנו.

הראל אבן: בדיוק לצורך זה משקיעה המדינה למעלה מ-20 מיליארד שקל בפיתוח של קווי רכבת מהירים הן לירושלים, הן לבאר שבע בשני תוויים, והן למקומות אחרים בארץ, כדי לקצר את זמני הנסיעה בין המרכז לפריפריה.

הראל אבן: למען יעילות הדיון אני רוצה להציג מצגת קצרה, לתת את התמונה הרחבה ולהתייחס בצורה עניינית לבאר שבע וירושלים.

הראל אבן: בסוף דצמבר הפעלנו לוח זמנים חדש.

הראל אבן: אחת לשנה או פעמיים בשנה אנחנו מעדכנים את לוח הזמנים בהתאם להתקדמות העבודות בפיתוח של המסילות.

הראל אבן: הנחות היסוד שהיו: עבודות תשתית בקווים חדשים.

הראל אבן: בין היתר, השלמנו לאחרונה את הכפלת המסילה מפתח תקוה לכפר סבא.

הראל אבן: אנחנו נמצאים בעיצומה של בניית 4 תחנות רכבת חדשות.

הראל אבן: אחת בכפר סבא, שנפתחה בתחילת השנה שעברה ו- 3 תחנות רכבת נוספות חדשות שנמצאות לקראת השלמת בנייתן ופתיחתן.

הראל אבן: האחת בפתח תקוה בקרית אריה\

הראל אבן: השניה בשכונת גני אביב בלוד, והשלישית בישוב להבים בנגב.

הראל אבן: בנוסף, השלמנו את בניית המסילה השלישית באיילון בין תחנות הרכבת של תל אביב, שהיא תנאי הכרחי להמשך פיתוח הרשת, כדי שרכבות, בקווים חדשים שאנחנו בונים, יוכלו להיכנס לתוך תל אביב, שהיא היעד של מרבית הנוסעים.

הראל אבן: בנוסף, השלמנו ממש לקראת סוף השנה, חיבור מסילתי חדש שמחבר את לוד לנמל התעופה בן-גוריון והמטרה שלו לתת נגישות לתושבי דרום הארץ לנמל התעופה הבינלאומי, בדיוק כפי שלפני שנה הוסדרה נגישות כזאת לתושבי אזור הצפון והמרכז.

הראל אבן: אנחנו נמצאים בעיצומן של עבודות להכפלת המסילה לבאר שבע בהיקף של 1.75 מיליארד שקלים.

הראל אבן: הפרויקט הזה אמור להסתיים בשלמותו בשנת 2009, כלומר עוד שנתיים.

הראל אבן: צריך לזכור שפרוייקט דומה שעשינו בשנות התשעים בקו בין חיפה לתל אביב, שהביא למהפכה דומה, מהסוג שאנחנו עושים כרגע בקו לבאר שבע, נמשך 8 שנים.

הראל אבן: זה לא דבר של מה בכך.

גדעון סער: אתה אומר שעד 2009 הדברים לא ישתנו.

הראל אבן: לא.

הראל אבן: אני אומר שהמהלך יושלם ב-2009.

גדעון סער: בעצם אתם אומרים שאתם לא מתכוונים לשנות.

הראל אבן: קודם כל חשוב לי להגיד שאנחנו בהחלט קשובים לפניות מהציבור.

גלעד ארדן: הדיון עכשיו הוא לא על כל הפעילות שלכם.

גלעד ארדן: הדיון היום הוא דיון ממוקד בשני קווים ספציפיים.

הראל אבן: אני רוצה להגיד בצורה הכי ברורה שאנחנו לא מקובעים.

הראל אבן: אנחנו דיי מנוסים בתחום של פיתוח לוח זמנים של הרכבות.

אליהו גבאי: אתה משמח אותנו בדברים הנפלאים שאתה מספר לנו.

אליהו גבאי: הבעיה היא, שאתה לא עונה לשאלה לגבי הקווים לירושלים ולבאר שבע.

הראל אבן: השינויים העיקרים שביצענו בלוח הזמנים: הגדלנו באופן משמעותי את מספר הרכבות.

הראל אבן: שיפרנו את התדירות באותו קו שהתשתית שלו קבר הבשילה.

הראל אבן: בקו לכפר סבא אנחנו מציעים 70 רכבות לעומת 50 רכבות בלוח הקודם.

הראל אבן: בשעות השיא יש רכבת בכל 20 דקות בכל כיוון.

משה כחלון: אבל זה כפר סבא.

מתן וילנאי: זה מחזק את הבעיה של באר-שבע.

הראל אבן: אני מנסה לומר שזה תהליך.

אליהו גבאי: אתה מחדד את העיוות.

הראל אבן: ב-50 השנים האחרונות המדינה כמעט ולא השקיעה בפיתוח רשת המסילות.

גדעון סער: עד שיושלם התהליך, למה אי אפשר לדחות את נושא נתב"ג עד להשלמת הפרויקט?

הראל אבן: אנחנו לא סובלים מקיבעון ולכן אנחנו מנסים לפתח את רשת המסילות בדרכים שונות.

הראל אבן: אנחנו עוקבים אחרי המצב כל הזמן ואם נראה שיש צורך נשנה דברים שעשינו.

גלעד ארדן: תענה עכשיו במה זה תלוי.

גלעד ארדן: איזו מן תשובה זאת?

גלעד ארדן: אתם נהדרים, אתם לא מקובעים.

גלעד ארדן: מה אתם בוחנים בתוספת הזאת?

משה כחלון: מר אבן, יש לנו 8 דקות עד ישיבות הסיעה.

משה כחלון: אני מבקש להתמקד בשאלה מה אתם מתכוונים לעשות בעקבות מה ששמעתם פה לגבי הכניסה של הרכבת לנתב"ג ולגבי העצירה בבית שמש?

משה כחלון: זה מה שמעניין כרגע את הוועדה.

משה כחלון: נשמח לקיים דיון ולשמוע על כל פיתוח הרכבת אבל כעת תתייחס לשתי הנקודות האלה.

הראל אבן: לגבי באר שבע.

הראל אבן: אני לא מסכים עם חלק מהדברים שנאמרו.

הראל אבן: בקו לבאר שבע אכן הארכנו בלוח הזמנים החדש את משך הנסיעה בין באר שבע לתל-אביב ב-8 דקות.

גלעד ארדן: כולל העצירות?

הראל אבן: סך הכל ההארכה היא 15 דקות בכל כיוון בממוצע.

הראל אבן: לדבר הזה יש 3 סיבות: נתב"ג היא סיבה אחת ויש עוד שתי סיבות מהותיות.

הראל אבן: הסיבה המהותית ביותר היא, שכרגע אנחנו בעיצומם של העבודות להכפלת הקו לבאר שבע.

הראל אבן: לאורך 100 ק"מ יש עבודות תשתית בהיקפים גדולים לכל אורך הקו.

הראל אבן: לעבודות כאלה לאורך קו רכבת חי יש השלכה על מהירות הרכבות בקו.

גדעון סער: זה רק מצדיק לא להוסיף עוד תחנה באותו זמן נתון.

הראל אבן: העבודות והגבלות המהירות שהן מייצרות על תנועת הרכבות, מייצרות גם הארכה זמנית בזמן הנסיעה.

הראל אבן: אין דרך אחרת לעשות את זה.

הראל אבן: אני מזכיר לכם שנמנע מאיתנו לבצע עבודות תשתית כבדות, בימים שבהם אין תנועת נוסעים.

הראל אבן: בנוסף, כל תחנה שאנחנו מוסיפים לאורך הקו אכן מוסיפה לזמן הנסיעה.

הראל אבן: למשל אנחנו מוסיפים עכשיו את תחנת להבים.

הראל אבן: המטרה שלה היא לשפר את הנגישות של תושבי הנגב, של להבים, רהט ואפילו ערד.

הראל אבן: בצד היתרון זה גם מייצר תוספת בזמן הנסיעה כי ההאטה של רכבת, משך החניה בתחנה, והזמן שלוקח לרכבת לצבור מחדש את זמן הנסיעה לאחר שעצרה - - -

גלעד ארדן: כל רכבת תעצור בלהבים?

הראל אבן: כל רכבת תעצור בלהבים.

גלעד ארדן: גם זה לא חכם.

הראל אבן: אינני יודע.

לאה ורון: כל הרכבות יהפכו למאסף.

משה כחלון: מר אבן, בוא נעבור לירושלים.

הראל אבן: רק כדי למצות את העניין של באר שבע, אני חייב לומר שיש תחליפיות בין רמת השירות שאנחנו יכולים להציע ביום יום, בשוטף, לבין משך הביצוע של הפרוייקט.

הראל אבן: אנחנו עושים מאמצים לקצר את משך הביצוע של הפרוייקט של הכפלת המסילה.

הראל אבן: המטרה שלנו היא לקצר באופן משמעותי את זמן הנסיעה לבאר שבע ולהגדיל באופן משמעותי את תדירות הרכבות.

דב חנין: למה שבינתיים, נוכח כל הדברים שאמרת, לא תבטלו את העצירה?

דב חנין: יש הכפלת רכבות, יש להבים, יש מיליון דברים.

דב חנין: בינתיים תורידו את נתב"ג, זה כל כך הגיוני.

משה כחלון: מר אבן, אתה חייב להתמקד.

משה כחלון: האם אתה יכול להודיע לנו כאן ועכשיו שלפחות שליש או חצי מהרכבות בין באר שבע לתל אביב לא ייכנסו לנתב"ג?

משה כחלון: ושהרכבת מירושלים לא יעצרו בבית שמש?

משה כחלון: אם אתה יכול להודיע לנו, נשמח.

משה כחלון: אם אתה רוצה שנקצה לך 24 שעות גם נשמח.

משה כחלון: אם לא, הוועדה, שמטפלת בכל הנושאים של משרד התחבורה, לא תרפה מזה.

משה כחלון: אנחנו נקיים פה דיונים נוספים ואם צריך להשתמש באמצעים נוספים נשתמש.

משה כחלון: נביא לכאן גם את מנכ"ל הרכבת וגם את שר התחבורה על מנת להבהיר את העניין הזה.

מתן וילנאי: אלה בדיוק הנושאים בהם צריך לטפל יושב ראש.

מתן וילנאי: המנכ"ל מטפל בתחומים היותר ביצועיים.

מתן וילנאי: לכן צריך יושב ראש לרכבת.

הראל אבן: אני יכול לומר כך: אנחנו בוחנים באופן שוטף ונבחן את הבקשה של הוועדה.

הראל אבן: קצרה היריעה פה ולא ניתן לי הזמן להסביר את המגבלות הפיזיות של תכנון לוח הזמנים של רכבת ישראל.

הראל אבן: לגבי ירושלים.

הראל אבן: גם כאן המטרה היא לבנות קו חדש וראוי שייקח את הנוסעים מירושלים לתל-אביב.

גדעון סער: מתי תוכל לתת תשובות לוועדה?

אליהו גבאי: מר אבן, בתחילה הרכבות מירושלים לתל אביב היו רכבות ישירות.

אליהו גבאי: מדוע השינוי הזה?

אליהו גבאי: במקום להתקדם אתם נסוגים לאחור.

אליהו גבאי: ירושלים זאת עיר הבירה, אתם מתייחסים אליה כמו לאיזה כפר?

הראל אבן: אנחנו מתייחסים לקו לירושלים מאוד ברצינות.

הראל אבן: מצאנו שמרבית הנוסעים בקו משתמשים בו מבית שמש לכיוון תל אביב ורק מיעוטם נוסע מירושלים לתל אביב.

הראל אבן: מצאנו גם שמרבית הביקוש הוא בקטע שבין בית שמש לתל אביב.

הראל אבן: בקטע הזה הרכבות מאוד צפופות, במיוחד בשעות הבוקר.

הראל אבן: ניסינו לתת מענה מיטבי לתושבי בית שמש.

הראל אבן: הפיצול של הקו בבית שמש לשני קווים נפרדים, אפשר לנו לשרת את הקו בין בית שמש לתל אביב ברכבות דו קומתיות שהן מרובות קיבולת, אבל אינן יכולות לנסוע בקטע ההררי בין בית שמש לירושלים.

הראל אבן: מאידך, בקטע בין בית שמש לירושלים מספר הנוסעים הוא מאוד נמוך.

הראל אבן: לטובת הנוסעים בין בית שמש לירושלים אנחנו מקצים היום רכבות קרונועים שמתאימות יותר מבחינת הגודל שלהן לביקוש הנמוך בקו הזה.

דב חנין: למה תקופת ההמתנה הארוכה?

דב חנין: צריך להמתין בתחנה רבע שעה.

הראל אבן: הקו בין בית שמש לירושלים זה קו שיש בו מסילה בודדת.

הראל אבן: המהירות המותרת בו היא מאוד נמוכה, בסביבות 50-60 קמ"ש בגלל הטופוגרפיה של הקו.

הראל אבן: זה קו שנסלל בסוף התקופה התורכית.

הראל אבן: ישנן שתי נקודות בסך הכל, שבהן רכבת שנוסעת לתל אביב יכולה לפגוש את הרכבת שעולה לירושלים.

הראל אבן: אחת באזור בר גיורא והשניה באזור בית"ר.

הראל אבן: הפיזיקה הזאת למעשה מכתיבה חוסר גמישות ביכולת לתכנן את לוח הזמנים בצורה שתביא למינימום את זמן הקשר הזה.

הראל אבן: תכננו את הקו באופן כזה שבשעות הבוקר הנוסעים מירושלים לתל אביב, שזה כיוון השיא, יכולים להחליף רכבת בתחנת בית שמש.

אליהו גבאי: אבל לפני חודשיים זה עבד.

אליהו גבאי: אני מבין שיש לך בעיה, אבל אתם צריכים לפתור אותה.

אליהו גבאי: אתם לא יכולים להשאיר כך את הציבור.

הראל אבן: אסיים בזה שאומר שאנחנו בוחנים דרכים לצמצם את משך המעבר בתחנת בית שמש ולשפר את הקישור בין תל אביב לירושלים.

לאה ורון: עדיין עם החלפת הרכבת?

הראל אבן: כן.

אליהו גבאי: אני אומר לך שאתה צריך לבוא עם הצעות אחרות כדי להקל על האנשים.

אליהו גבאי: אתה לא יכול להשאיר את זה כך כי לדעתי הציבור, ופה בוועדה, לא יעברו על זה בשתיקה.

אליהו גבאי: כפי שאמר יושב ראש הוועדה, יזמנו את השר ויבקשו מענה לבעיה הזאת.

אליהו גבאי: אתם לא יכולים לטלטל את האנשים.

הראל אבן: המטרה שלנו, כמסיע המונים, היא לתת את מיטב השירות למרבית אוכלוסיית הנוסעים.

הראל אבן: בקטע בין בית שמש לירושלים מספר הנוסעים הוא נמוך יותר.

רוביק דנילוביץ: לא הבנתי כלום.

רוביק דנילוביץ: אני בטוח שכוונות הרכבת טובות.

רוביק דנילוביץ: חוץ מסימפטיה לא קיבלנו שום תשובה.

רוביק דנילוביץ: אני חושב שבמקום להתפתל, לפני שאנחנו מחריפים את הצעדים, שרכבת ישאל תבוא ותגיד שהיא טעתה.

רוביק דנילוביץ: נתתם שירות טוב בשנים האחרונות.

רוביק דנילוביץ: אנחנו היינו השגרירים הכי טובים של הרכבת.

רוביק דנילוביץ: למעלה מ-5,000 איש חתמו על עצומה ורק התחלנו עם זה.

רוביק דנילוביץ: זה יילך ויחריף ואנשים יעשו שם חרם ונעשה עוד הרבה דברים.

רוביק דנילוביץ: אנחנו לא רוצים להגיע למצב כזה.

רוביק דנילוביץ: לכן אנחנו מבקשים מכם.

רוביק דנילוביץ: תגידו שכוונת

רוביק דנילוביץ: כם היתה טובה אבל היא לא הצליחה ושאתם יורדים מזה.

רוביק דנילוביץ: תעשו פיילוט על 4 רכבות ביום, למה בכל הרכבות?

רוביק דנילוביץ: אני אומר את זה מתוך הלב.

משה כחלון: הדברים נאמרו בצורה הכי ישירה.

משה כחלון: שמעתם את הדברים מהתושבים.

משה כחלון: אני חוזר על הדרישה שלי שתוך יום או יומיים תחזרו אלינו עם תשובות, אם אתם מסוגלים לצמצם את מספר הרכבות הניסיוניות דרך שדה התעופה, ולהחזיר את המצב לקדמותו בקו תל אביב ירושלים ללא המעבר דרך בית שמש.

משה כחלון: תודה רבה, הישיבה נעולה.